<classify> WATU wasiojulikana wakiwa na silaha za jadi huku wameziba nyuso zao kwa vitambaa, wamevamia shamba la mfanyabiashara, Itandumi Makere, mkazi wa wilaya ya Arumeru mkoani hapa.Watu hao wamewajeruhi kwa mapanga baadhi ya mafundi, waliokuwa wakijenga nyumba na kufyeka mazao katika shamba mtu huyo lililopo eneo la Madira wilayani humo. Tukio hilo linalohusishwa na chuki za ukabila, lilitokea juzi majira ya saa nne asubuhi, baada ya watu 10 wakitumia gari aina ya Toyota Vx kuvamia mafundi hao na kuanza kuwashambulia kwa silaha hizo na kuharibu eneo la ujenzi Mmoja ya mafundi hao ambaye alijeruhiwa vibaya kwa kukatwa panga la kichwa, Joseph Nanyaro alieleza kuwa walivamiwa na watu hao, wakiwatuhumu kujenga eneo lisiloruhusiwa.Tukiwa tunaendelea na ujenzi, ghafla tulishtukia gari ikisimama eneo la ujenzi na watu zaidi ya 10 huku baadhi ya wakiwa wameziba uso kwa vitambaa waliteremka na kuanza kutushambulia, alisema Joseph.Pamoja na kuwajeruhi kwa panga, watu hao walikatakata mipira ya maji, kufukia msingi wa nyumba uliokuwa umejengwa na kutoboa mifuko ya saruji zaidi ya 15 na kuimwaga hovyo.Mmiliki wa eneo hilo, Itandumi Makere alidai kuwa alipata taarifa kutoka kwa mafundi wake, kuwa kuna watu wamevamia na kuanza kuwashambulia huku wakiwalazimisha kufukia msingi, waliokuwa wamechimba kwa ajili ya ujenzi. Alisema kimsingi eneo hilo ni mali yake na alikabidhiwa kihalali na ana nyaraka zote za umiliki, hivyo anashangaa kuvamiwa na watu hao, wanaodai kuwa haparuhusiwi kujengwa.Akizungumzia tukio hilo, Mkuu wa Wilaya hiyo, Jerry Muro alisema kuwa matukio hayo hayakubaliki wilayani humo, kwa kuwa chokochoko hizo zinatokana na chuki za ukabila. Alisema kwamba yeye kama mkuu wa wilaya hiyo, hatakubali viendelee kujitokeza. Alisema kuwa jeshi la polisi wilayani humo, linawashikilia baadhi ya washukiwa wa tukio hilo, akiwemo Ayubu Pallangyo na watafikishwa mahakamani upelelezi utakapokamilika.  <topic>: kitaifa 